
ACORD 218/2007, D’11 DE JULIOL DE 2007, DEL PLE DEL CONSELL DE L’AUDIOVISUAL DE CATALUNYA

Expedient núm. 14/2007-S  TELEVISIÓ DE CATALUNYA, SA. Incoació expedient sancionador 

Antecedents

1. L’Àrea de continguts del Consell de l’Audiovisual de Catalunya va analitzar la retransmissió, el 9 de juny de 2007, del partit de futbol entre el Saragossa i el Reial Madrid per TV3. L’informe determinava que a l’esmentada retransmissió s’havia inserit, a les 22:19 hores, una pantalla dividida amb publicitat de BBVA.

Concretament, l’informe especificava el següent: «La pantalla dividida consisteix en la divisió de la pantalla en dues parts on s’emet simultàniament la retransmissió del partit sense so en una, i l’espot del BBVA en l’altra. La pantalla dividida s’insereix en un moment en què el joc està aturat i la pantalla mostra repeticions d’un episodi del joc.

La possible incidència detectada té a veure amb el fet que en les retransmissions de partits amb descansos fixes només es pot emetre publicitat en totes les seves formes (exceptuant les transparències i la publicitat virtual) durant els descansos. Així doncs, la inclusió de les pantalles dividides durant un partit de futbol no estaria permesa».

2. A la vista d’aquest informe, el Ple del Consell, mitjançant l’Acord 201/2007, de 20 de juny, i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, va decidir obrir un període d’informació prèvia a fi de donar audiència a l’operador Televisió de Catalunya, SA com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions que considerés oportunes.
3. El 2 de juliol de 2007 ha tingut entrada en aquest Consell (registre d’entrada 1181/2007) un escrit que signa el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual s’al·lega, entre d’altres, que l’article 98 de la LCA no estableix cap obligació en relació a la difusió de publicitat a través de la pantalla dividida, ja que té una regulació pròpia i específica a l’article 104 que conté només l’obligació de respectar l’integritat del contingut i que no fa cap remissió específica a l’article 98; que l’article 98 no és d’aplicació a la pantalla dividida ja que seria una contradicció aplicar a la pantalla dividida el règim establert per a la inserció de publicitat entre programes i interrupcions publicitàries; que l’article 98.5 de la LCA tampoc és d’aplicació a la pantalla dividida; i, finalment que, en aplicació dels principis de tipicitat i seguretat jurídica no es pot sancionar per l’incompliment d’una obligació que no estigui expressament prevista en una norma, ja que «ni l’article 98.5 ni el 104 obliguen a emetre la pantalla dividida quan el joc de l’esdeveniment esportiu estigui aturat».

Fonaments 

1. La Llei 22/2005, de 29 de desembre, de la comunicació audiovisual de Catalunya (en endavant LCA) regula al Títol VI tot allò relatiu a la publicitat, la televenda i el patrocini. Dins del capítol dedicat a l’ús de noves tecnologies en l’activitat publicitària, en concret l’article 104 regula la pantalla dividida. A tal efecte, l’article esmentat disposa que «La pantalla dividida consisteix en la difusió simultània o paral·lela de continguts audiovisuals i comunicacions comercials que pot servir per fer activitat publicitària i de patrocini».

Pel que fa a la regulació de les condicions i requisits a què resta sotmesa aquesta forma de publicitat, el mateix article estableix que «L’ús de la pantalla dividida per difondre continguts publicitaris ha de respectar la integritat dels continguts audiovisuals, i les regles generals contingudes en aquesta llei, en especial pel que fa a la publicitat il·lícita o prohibida».

2. Algunes de les regles generals, a que es refereix l’article anterior, es troben establertes a l’article 98 de la LCA que regula la inserció entre programes i interrupcions publicitàries de la programació televisiva. En aquest sentit aquest precepte preveu que el Consell de l’Audiovisual de Catalunya ha de vetllar perquè la inserció de publicitat i d’anuncis de televenda respecti el principi general d’inserció entre programes i les regles generals sobre interrupcions publicitàries de la programació establertes per la legislació aplicable; així mateix, aquest article disposa que les interrupcions publicitàries han de respectar la unitat, el valor, la qualitat, les pauses naturals, la durada i la naturalesa dels programes, de manera que no perjudiquin en cap cas els drets dels titulars dels programes dins els quals es produeix la interrupció, ni els destinataris de l’activitat audiovisual.

En aplicació dels criteris generals, s’han de respectar unes regles especials, i pel que fa als programes esportius l’article 98 anteriorment dit estableix que «En les emissions o programes esportius o d’esdeveniments o espectacles d’estructura similar en què hi hagi intervals de temps entre cadascuna de les parts que els componen, només es poden inserir publicitat i anuncis de televenda durant aquests intervals. A aquest efecte, l’interval ha de tenir caràcter natural, no accidental i vinculat directament amb l’estructura de l’esdeveniment o espectacle».

Al·lega l’interessat que l’article 104 de la LCA que regula la pantalla dividida no conté cap remissió específica a l’article 98 de la mateixa norma legal i que l’article 98.5 no és d’aplicació a la pantalla dividida. 

Com ja s’ha posat de relleu a l’apartat anterior, l’article 104 estableix que l’ús de la pantalla dividida ha de respectar les regles generals que estableix la LCA. I algunes d’aquestes regles venen establertes a l’article 98 que, pel que fa als programes esportius en què hi hagi intervals de temps entre cadascuna de les parts que els componen, només es podrà inserir la publicitat durant aquests intervals. Obligació que conté una excepció a l’article 98.5 d’aplicació exclusiva a les transparències o qualsevol tractament de la imatge, però no amb l’ús de la pantalla dividida. És a dir, les obligacions de l’article 98 de la LCA (i excepció feta a les transparències o qualsevol tractament de la imatge, en virtut del que disposa el seu l’apartat 5), són d’aplicació a totes les formes de publicitat, en les quals es troba inclosa l’ús de la pantalla dividida. 

D’altra banda, al·lega l’interessat que, d’acceptar-se aquest criteri d’emissió de la pantalla dividida només quan el joc estigui aturat, resultaria que aquesta modalitat de publicitat no seria possible en aquells esports que no tenen cap tipus d’aturada o interrupció. En aquest sentit s’ha de posar de relleu que l’interessat confon l’utilització de la pantalla dividida amb les transparències, que són objecte de tractament legal diferent, com ja ha quedat palès. La LCA només fa referència a l’obligació d’inserir publicitat quan el joc estigui aturat en el supòsit d’inserció de publicitat mitjançant transparències o qualsevol altre tractament de la imatge (publicitat virtual), però respecte de les altres formes de publicitat.

A banda d’això, pel que fa als esports que no tenen cap tipus d’interrupcions, en relació amb l’utilització de la pantalla dividida, s’ha de posar de relleu que la lletra b de l’apartat 3 de l’article 98 es refereix a la necessitat d’inserir publicitat en els intervals en els programes esportius en què hi hagi intervals de temps entre cadascuna de les parts que els componen; és a dir, en aquells programes esportius en els quals, per la seva estructura, no hi hagi intervals de temps és evident que no s’aplicarà l’obligació continguda en l’esmentat precepte que precisa els tipus d’emissions esportives a que s’adreça. 

Per tant, el fet que la pantalla dividida de les 22:19 s’insereixi quan el joc està aturat i la pantalla mostra repeticions d’un episodi del joc, comporta que Televisió de Catalunya, SA amb la utilització de la pantalla dividida amb publicitat del BBVA, durant la retransmissió per TV3, el 9 de juny de 2007, del partit de futbol amistós entre el Saragossa i el Reial Madrid, no ha respectat les obligacions establertes a l’article 98 de la LCA, fet susceptible de constituir una infracció greu tipificada a la lletra e de l’article 133 de l’esmentada llei.
3. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la LCA, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 LCA, considera una infracció greu l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual.

4. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com altra funció del Consell la d’«incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»
DE CONFORMITAT amb el que disposa l’article 129 de la LCA, i els articles 3 bis, la lletra g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, de conformitat amb el que es desprèn dels fonaments del present Acord.

2. Incoar un procediment sancionador a l’operador Televisió de Catalunya, SA, per la utilització de la pantalla dividida, amb publicitat de BBVA, durant la retransmissió per TV3, el 9 de juny de 2007, del partit de futbol amistós entre el Saragossa i el Reial Madrid, sense respectar les obligacions establertes a l’article 98 de la LCA, fet susceptible de constituir una infracció greu tipificada a la lletra e de l’article 133 de l’esmentada llei .

3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se, en qualsevol moment de la tramitació d’aquest procediment, les mesures de caràcter provisional que s’escaiguin per assegurar l’eficàcia de la resolució que pugui recaure.

5.  Notificar aquests acords a l’operador  Televisió de Catalunya, SA.

Barcelona, 11 de juliol de 2007

Josep M. Carbonell i Abelló                             Dolors Comas d’Argemir i Cendra

President                                                          Consellera secretària

